Бөрйән районы муниципаль районы Иҫке Монасип

муниципаль бюджет дөйөм белем биреү учреждениеһының

урта дөйөм белем биреү мәктәбе Тимер филиалы

**Бәләкәй фәндәр академияһы конкурсына**

**ғилми-тикшеренеү эше:**

**“Тимер ауылында урман кәсебе”**

**Башҡарҙы: Иҫке Монасип урта мәктәбе**

**Тимер филиалының 9 класс уҡыусыһы**

**Ғәлиуллин Алмас Тимерйән улы**

**Етәксеһе: Баймырҙин Дамир Ирғәле улы**

**2016**

**Йөкмәткеһе**

Инеш.

1. Тимер ауылында ағас әҙерләү һәм ағастан материал әҙерләү эше.
   1. Тимер ауылында ағас әҙерләү эше.
   2. Һауыт-һаба яһау өсөн ағастан материал әҙерләү.
   3. Мискә етештереү өсөн ағастан материал әҙерләү.
2. Ағастан һауыт-һаба яһау. Мискә етештереү.
   1. Ағасты тотошлай соҡоп һауыт-һаба етештереү.
   2. Ағастан соҡоп яһалған төбө ҡуйылмалы һауыт-һаба етештереү.
   3. Мискә етештереү.

Йомғаҡлау

Ҡулланылған әҙәбиәт.

**Инеш.**

Ағас эшкәртеү эше һәм халыҡ оҫталарының ижады менән төрлө һөнәр эйәләренән ололар ҙа йәштәр ҙә берҙәй ҡыҙыҡһына. Мин кесе йәштән ҡәҙимге һауыт-һабаны һәм башҡа тормош кәрәк ярағын ағас оҫталарының үҙҙәренсә бер ғәжәп оҫталыҡ, нәзәкәтлелек менән эшләүҙәренә хайран ҡалам.

Халыҡ кәсептәре, һөнәрҙәре, атап әйткәндә ағас һәм ағас материалдарын эшкәртеү, традицияға әйләнгән тикшеренеү өлкәһе булып тора. Халыҡ тормошонда улар һәр ваҡыт мөһим роль уйнаған. Башҡа төр үҫемлектәр донъяһы һымаҡ, урманды ғәмәли яҡтан үҙләштереү кешенең тәбиғәткә ҡулайлашыуының бер мөһим өлөшөн тәшкил итә. Һәр кем тиерлек булдыра алырлыҡ, ҡатмарлы булмаған эшкәртеү мөмкинлеге, яраҡлы материалдың сағыштырмаса еңел, ярайһы уҡ ныҡ булыуы ағасты торлаҡ, донъя ҡаралдыларын төҙөүҙә, көнкүреш һәм хужалыҡ кәрәк-яраҡтарын әҙерләүҙә алмаштырғыыҙ сеймалға әйләндергән. Һәр ҡорамал – халыҡ тормошонда оҙайлы үҫеш юлы үткән. Һәр нәмә, һәр иҫке монаят – халыҡтың үткән тормошоноң үҙенсәлекле һәйкәле ул, беҙҙең бөгөнгө мәҙәниәтте һуғарып торған тамырҙар улар.

Быуаттар буйына йәшәп килгән һәр һөнәр төрөндә үҙ алымдары, үҙ технологияһы – оҫталыҡ серҙәре һаҡланған. Халыҡ оҫталары ағасты соҡоу һәм тишеү, бөгөү, шымартыу техникаһының юғары кимәленә эйә булған. Улар бөтә материалдарҙың нескәлектәренә төшөнөп, һәр нәмәне нисек итеп яһарға белгән. Үкенескә ҡаршы, әлеге заманда фабрика һәм сәнәғәт етештереүенең көслө үҫеү шарттарында халыҡ кәсептәре һәм һөнәрҙәре һирәк осрай торған күренешкә әйләнде. Әлеге осорҙа күп кенә ҡоралдар һәм техник ҡулланмалар бөтөнләй юғалған тиерлек, уларҙың күбеһе оҫталыҡ эшендә һирәк ҡулланыла.

**Тикшереү эшенең маҡсаты:**

Был ғилми тикшеренеү эшендә ағас әҙерләү һәм эшкәртеү эше Бөрйән районында киң таралған кәсеп булыуы, шулай уҡ тик башҡорттарға ғына хас булған ағас һәм ағас эшкәртеү технологияһы, был өлкәләге өлгәшелгән ҡаҙаныштар һәм халыҡ, йәғни ауылымдың оҫталары менән танышыу маҡсаты ҡуйылды.

**Тикшереү эшенең бурыстары:**

Эшебеҙҙең бурысы булып, ағасты әҙерләү, ағас һәм ағас эшкәртеү технологияһы һәм ағастан һауыт-һаба эшләү кәсебе тураһында бай мәғлүмәт туплап, уны киләсәк быуындарға тапшырыу тора.

**Тикшереү эшенең ҡыҫҡаса йөкмәткеһе:**

Ата-бабаларыбыҙҙың онотолоп барған кәсеп һәм һөнәрҙәрен халыҡта кире тергеҙергә кәрәк, сөнки күп кенә ауылдарҙа халыҡ оҫталары һаман осрай әле. Һәм һуңғы йылдарҙа ата-бабаларыбыҙҙың боронғо һөнәрҙәренә өйрәнергә, уларҙың оҫталыҡ серҙәренә төшөнөргә теләүсе йәштәр бихисап.

Шуға ла был тарихи эҙләнеү эшендә башҡорттарҙың урман кәсептәре араһында ағас әҙерләү, ағас һәм ағасты эшкәртеү кәсебе, ағастан һауыт-һаба эшләү мөһим урын алып тороуы, элек-электән уларҙың ағас эшкәртеү эштәрен үҙҙәренең етештереү өлкәһе тип иҫәпләүе сағылдырыла.

**1.Тимер ауылында ағас әҙерләү һәм ағастан материал әҙерләү эше.**

* 1. **Тимер ауылында ағас әҙерләү эше.**

XIX быуатта традицион эш төрҙәренән малсылыҡ һунарсылыҡ һәм солоҡсолоҡ бөтөүгә йөҙ тотҡан шарттарҙа ағас әҙерләү һәм уны эшкәртеү кәсебе күп кенә башҡорттарҙың хужалығында ҙур таянысҡа әйләнә. Тимер ауылы халҡы ағас әҙерләү эштәрен үҙҙәренең төп етештереү өлкәһе тип иҫәпләй. Ағас һәм ағас материалдарын әҙерләү, шулай уҡ уларҙы эшкәртеү менән бәйле эштәр XIX быуаттың 60 – 90-сы йылдарҙа халыҡтың ғәйәт ҙур өлөшөн солғап ала.

“Урман ҡырҡтылар, һал ағыҙҙылар, шуның менән көн иттеләр...” – тип бәйән ителә көньяҡ башҡорттарының риүәйәттәренең береһендә ағас эшкәртеү эше менән булышҡан башҡорттар тураһында.

Тимер ауылы халҡы өсөн төп эш миҙгеле – ҡыш, был Башҡортостандың таулы ерҙәрендәге тәбиғәт шарттарына бәйле. Ағас әҙерләү эштәре башлыса һал ағыҙа торған йылғалар буйында алып барыла. Бындай эштәр менән Ағиҙел, Һаҡмар, Нөгөш йылғалары буйында йәшәүсе башҡорттар айырыуса ныҡ шөғөлләнә.

Тимер ауылы халҡы ағастарҙы тимер балта менән ҡырҡа. Урал тауҙарында ағас эштәренә яраҡлы бер ни тиклем ҙурыраҡ балта ҡулланғандар. Был бөрйәндәрҙә һарпаҡ тип аталған.

Тимер ауылы халҡы бик оҙаҡ ваҡыттар бысҡы ҡулланылмай. Шуға ла балта урман ҡырҡыусының берҙән-бер ҡоралы була.

Эшкә яраҡлы ағастарҙы ҡыш һәм көҙ ҡырҡҡандар, ә яҙ етеү менән был эште туҡтаталар сөнки яҙғы-йәйге осорҙа ҡырҡылған ағастың сифаты түбән була.

Эшкә яраҡлы үҙағас әҙерләү өсөн төрлө ағас төрҙәре төп сеймал ролен үтәй. Төҙөлөш материалы өсөн күбеһенсә ҡарағай, ҡарағас һәм шыршы файҙаланыла. Улар бөтөнләй булмаған йәки әҙ булған урындарҙа япраҡлы ағас төрҙәренән имән, ҡайын, уҫаҡ, йүкәне файҙаланғандар.

Ағастарҙы диләнкәләрҙән көҙ һәм ҡыш ташығандар. Киптерелгән ағастарҙы төҙөлөш барған урынға, йә йылға яры буйына өйөп ҡуйғандар. Яр буйындағыларын яҙғыһын һыу ташҡан ваҡытта йылғалар буйлап һал итеп ағыҙғандар. Ә Ағиҙел буйында йәшәгән башҡорттар ағастарҙы яр буйындағы тау битләүҙәренә алып барыр булған. Сөнки тау башынан аҫҡа төшкән текә яланғас урындарҙан ағастарҙы һыуға табан шыуҙырғандар. Был урындарҙы халыҡ әле лә Шыуҙырғыс тип атай. Бындай урын Бөрйән районы Тимер ауылында ла һаҡланып ҡалған. Мәктәп тапҡырынан һәм саҡ ҡына түбәндәрәк, тағы ла үрге шыуҙырғыстар бар.

Ағас әҙерләү эштәрендә ҡыуғын да мөһим урын алып торған. Ҡыуғын йылғаларҙан боҙ китеп бөткәс тә башланған һәм июнь айына, ә ҡайһы бер йылдарҙа көҙгә саҡлы дауам иткән. Ағас материалдарын мул һыулы йылғаларҙа таратып төшөрөп, шунан һал итеп бәйләп ағыҙһалар, ә бәләкәй, һай һыулы йылғаларҙа ағастарҙы таратып айырым-айырым ағыҙғандар. Ағастарҙы йылғаға төшөргәндән һуң, улар йылға буйлап аға башлай. Багорҙар менән ҡоралланған ҡыуғынсылар йылға ярҙары буйлап аҡҡан ағасты ҡарай-ҡарай баралар, ярға һаҡҡан ағасты йылға уртаһына этәләр. Шулай итеп ағастарҙы ағым ыңғайына ағыҙғандар. Ҡыуғын эше ҙур ҡыйынлыҡтар аша башҡарылған, таҫыллыҡ, көс һәм сослоҡ талап иткән.

1950-1960 йылдарҙа ҡыуғын эше менән Баймырҙин Ирғәле, Тимеров Зөлфәр, Буранова Рауза, Ҡолдобаева Зөһрә, Яубаҫарова Зәйнәп һәм башҡалар, һал ағыҙып, Ағиҙел йылғаһы буйлап Мәләүез ҡалаһына тиклем барып еткәндәр.

* 1. **Һауыт- һаба яһау өсөн ағастан материал әҙерләү.**

Башҡорт халҡы аш бүлмәһе кәрәк-яраҡтарының күбеһен ағастан яһағандар. Күп ғаиләләр ялғаштар яһау өсөн ағас материалы етештереү менән шөғөлләнгән. Ағас оролары һәм тамырҙары – соҡоп яһала торған һауыт-һабалар өсөн төп материал булған. Бының өсөн күберәк ҡайын ағасы файҙаланылған. Ҡайһы ваҡыт башҡа ағас төрҙәрен дә, шул иҫәптән ҡарағай һәм ҡарағасты ла ҡулланғандар.

Ағас ороларын һәм тамырҙарын әҙерләү өсөн көҙ айҙары уңайлы булған. Кәрәкле материалды әҙерләүгә күп ваҡыт талап ителгән. Сеймал әҙерләү ҡайһы бер ҡыйынлыҡтар тыуҙырған. Сөнки яраҡлы тамырҙарҙы йыш ҡына ташлы һәм ҡаты балсыҡлы ерҙәрҙән алырға тура килгән. Уларҙы табып ҡаҙып алыуға күп көс сарыф ителгән. Сеймалды ташыу ҙа еңелдән булмаған. Ағас ороларын һәм тамырҙарын тәүҙә бер урынға, унан һуң һауыт-һабалар етештерә торған ергә ташығандар. Әҙерләнелгән материалдар шул уҡ урындарҙа һатылған йәки уларҙы тирә-яҡтағы кәсепселәр һатып алған.

Соҡоп эшләнгән күнәк, биҙрә, сеүәтәләр һәм башҡа һауыт-һабалар етештереү өсөн күбеһенсә йүкә ағасы файҙаланылған. Башҡорттар ағас әҙерләгәндә соҡоуы еңел булһын өсөн үҙәге серек булған түмәрсәләрҙе алырға тырышҡандар.. Һауыт-һабалар етештереү өсөн, шулай уҡ сей йүкә һәм һалабаш әҙерләгәндә, ҡабығы һыҙырып алынған йүкә олондары файҙаланылған. Мәҫәлән, ун ике аршин оҙонлоғондағы бүрәнән 30- 60 сеүәтә эшләнгән. Һәйбәт йүкә түмәрсәләрен һәм бүрәнәләрен түбәндә урынлашҡан пункттарға йылғалар буйлап һал менән ағыҙа торған булғандар.

* 1. **Мискә етештереү өсөн ағастан материал әҙерләү.**

Башҡорттар араһында мискә етештереү менән шөғөлләнгән һөнәрселәр сағыштырмаса әҙ була. Шуға ҡарамаҫтан башҡорттар, кәрәкле сеймал әҙерләгән. Тимер ауылы халҡы араһынан да һөнәрселәр булған. Баймырҙин Әҙеһәм, Аллабирҙин Нәжметдин һәм башҡалар кустарсылыҡ менән шөғөлләнгәндәр. Был эш быуындан-быуынға тапшырыла килгән.

Имән, ҡарағай, шыршы бүрәнәләренән төрлө ҙурлыҡтағы мискә таҡталыры әҙерләнгән. Бер аршиндан кәм булмаған оҙонлоҡтағы, ете-һигеҙ ус аяһындай киңлектәге таҡталар һәйбәт ҡарт ағастан етештерелгән. Әҙерләнгән был таҡталарҙан 200 – 500 мискә таҡталары эшләнгән. Был әҙер сеймалды урындағы ғына оҫталар түгел ситтән дә һатып алғандар. Ҡайһы бер башҡорттар үҙҙәре етештергән сеймалды йылғалар буйлап ағыҙған. Шундай йөҙ дана әйбер ағыҙыу бер һум торған.

**2. Ағастан һауыт-һаба яһау. Мискә һәм көбө етештереү.**

Беҙҙең ауылдың тәбиғәт һәм социаль – иҡтисади шарттары һауыт-һаба етештереү кәсебенең үҫешенә уңайлы ерлек тыуҙыра. Яраҡлы ағас төрҙәре үҫкән урмандарҙың булыуы был кәсеп төрөн кәрәкле сеймал менән тәьмин итә, ә ағастан эшләнгән һауыт-һабаға талаптың өҙлөкһөҙ һаҡланыуы әҙер продукцияны үҙ ваҡытында һатырға мөмкинлек бирә.

Урындағы оҫталарҙың төп продукцияһы ағастан яһалған һәр төрлө нәмәләрҙән тора. Улар төрлө-төрлө сеүәтәләр, ижауҙар, шулай уҡ башҡа ҡашығаяҡтар. Был әйберҙәрҙең күбеһе тиерлек хәҙер юғалып бөткән. Ә уларҙың һаҡланып ҡалған төрҙәрен күрһәң, ағас эшкәртеү техникаһының ныҡ үҫешкән булыуына һәм юғары оҫталыҡ кимәленә һоҡланаһың. Әле ағастан соҡоп-юнып яһалған һауыт-һабалар һәм мискәләр осраһа ла, элекке кеүек семәрләп эшләнгән һоҡланғыс әйберҙәргә етеүсе юҡтыр.

Ағас эшкәртеүсе башҡорт һөнәрселәре, айырыуса ағас семәрләү оҫталары, үҙ эшенең ысын мәғәнәһендәге маһиры булған.

Ағастан һауыт-һабалар әҙерләү кәсебе , ағас эшкәртеү эше буйынса башҡа төрлө һөнәрҙәр кеүек, аталарынан улдарына күсә килгән. Башҡорттар араһындағы профессиональ оҫталыҡ ике юл менән , йәғни нәҫел буйынса һәм өйрәнсеклек системаһы аша тормошҡа ашырыла барған.

Электән башҡорттар араһында ағастан һауыт-һабалар эшләүсе кешеләр күп булған. Уларҙың күптәре үҙ ауылдаштары араһында ғына түгел, ә ауылдарынан ситтә лә танылыу яулай. Шуларҙың береһе мискә эшләү буынса тирә- яҡта дан тотҡан Тимер ауылынан оҫта – Алтынбаев Йәғәфәр булған. Тик ҡыҙғанысҡа күрә уның тураһында материалдар тупланмаған. Ә шулай ҙа ололар һөйләүенсә оҫтаның да оҫтаһы булған, тиҙәр.

Һауыт-һаба етештергәндә ағас эшкәртеүҙең төрлө ысулдары файҙаланылған. Һауыт –һаба яһау үҙенсәлектәренән сығып башҡорттарға ғына хас булғанағастан яһалған һауыт-һаба өс төргә бүленә, йәғни ағасты тотошлай соҡоп яһалған, төбө ҡуйылмалы итеп яһалған һәм таҡталарҙан ҡоршап эшләнгән һауыт – һабалар.

**2.1. Ағасты тотошлай соҡоп һауыт-һаба етештереү.**

Ағасты тотошлай соҡоп һауыт-һаба етештереү өсөн төп сеймал булып ҡайын ороһо хеҙмәт итә.

Ағас ороһон яҙ әҙерләгәндәр. Был эш шаҡтай ҙур ҡыйынлыҡтар тыуҙырған. Мәҫәлән, эшкә яраҡлы ороно табыр өсөн һөнәрселәр әллә ҡайҙа ятҡан урмандарҙы ҡыҙырыр булған.

Теге йәки был һауыт-һаба төрөн яһар алдынан ороно йомшартҡандар. Ҡыпсаҡ ырыуы башҡорттары билдәле бер ваҡытҡа тиреҫкә күмер булғандар. Кемдәрҙер, уҫаҡтың көлөн файҙаланған.

Оронан һауыт-һаба яһау техникаһы шулай уҡ махсус оҫталыҡты һәм ҙур хеҙмәт күнекмәһе талап иткән. Был табаҡ яһау барышында асыҡ күренә.

Тәүҙә әҙерләнгән материалды түңәрәкләп балта менән сабып юнып сыҡҡандар. Шунан махсус ҡасау ярҙамында эске ҡатламын соҡоп алғандар. Был саҡта материалды урта өлөшөнән саба барып, яйлап ситтәренә ҡарай киңәйткәндәр. Ороно соҡоғанда ике төрлө ҡорал ҡулланғандар: беренсеһе – ҡасау аталғы менән ситтәрен түңәрәтеп киҫеп сыҡһалар, икенсеһе – сапҡы йәки арҡыры балта менән ағас ҡатламын соҡоп алғандар. Шунан тышҡы яҡтан тигеҙләп шымартҡандар. Артабан эш һауыттың эсен тигеҙләүҙән тора. Бының өсөн төрлө йышҡылар ҡулланылған. Кәкре һәм йомро йышҡы тип аталған улар. Тигеҙләгәндән һуң эш табаҡты шымартыуҙан һәм ялтыратыуҙан торған. Был эш ут ярҙамында башҡарылған. Табаҡтың эсенә ваҡланған ҡарама сөрөгөн һалып яндырғандар, уттың ялҡынында табаҡтың эске йөҙө көйгән, шунан һуң ғына таҙартып сығып шымартып ялтыратыуға күселгән. Табаҡ ныҡ булһын өсөн ҡайһы бер урындарҙа тоҙло һыуҙа йәки һөттә ҡайнатып алғандар.

Сеүәтә, ижауҙар шул уҡ тәртиптә яһалған. Ә ҡымыҙ ижауҙары иң камил формаларҙа ғәжәп матур һәм күркәм булыуҙары менән айырылып торған. Улар башлыса таулы төбәктәрҙә етештерелә һәм юғары баһалана. Бындай ижауҙар М. В. Нестеров исемендәге Башҡортостан дәүләт художество музейында һәм Санкт – Петербург ҡалаһында Дәүләт этнография музейында һаҡлана.

Башҡорттарҙың аш ҡалаҡтарына килгәндә, ҡайһы бер мәғлүмәттәрҙә башҡорттар ҡалаҡ эшләмәгән, ә һатып алғандар тип яҙылһа ла, башҡорттар араһында ағас ҡалаҡ эшләү оҫталары булған. Ҡалаҡтар күбеһенсә ҡайындан һәм сағандан эшләнелгән.

**2.2. Ағастан соҡоп яһалған төбө ҡуйылмалы һауыт-һаба етештереү.**

Соҡоп яһалған төбө ҡуйылмалы һауыттарҙы күбеһенсә һөйәндән эшләгәндәр. Һауыт-һабаны бындай ысул менән эшләр өсөн теләһә ниндә ағас яраҡлы булмаған. Оҫталар ғәҙәттә эсе ҡыуыш йүкәне һайлап алғандар. Бындай йүкә үҙағасының сүстәре ҡыйыш ҡатламлы һәм борош булыуы менән айырылып торған. Бындай сифат соҡоп яһалған кәрәк-яраҡ етештереүҙә һәр ваҡыт юғары баһаланған. Икенсенән йүкә ағасы йомшаҡ булғанлыҡтан, еңел эшкәртелгән. Һөйәндән эшләнелгән һауыт ҡулланыуға ла еңел булған.

Бер йүкәнең олононан бер нисә материал сыҡҡан. Файҙаланыр алдынан материалдарҙы баҫтырып ҡуйып киптергәндәр, ошолай иткәндә материал тигеҙ, формаһын боҙмайынса кипкән.

Ағас түмәренең үҙағасын соҡоу өсөн күп көс һалынған, серек-сарыҡ ерҙәрен таҙартҡандар, унан тейешле ҡалынлыҡҡа тиклем соҡоғандар, йышҡы менән шымартҡандар. Артабан материалды тышҡы яҡтан түбәндәгесә эшкәрткәндәр. Тәүҙә үҙағасын юнып-ҡырып алғандар, шул уҡ ваҡытта түңәрәк формаһын һаҡларға тырышҡандар. Тышҡы яғын матурлағанда ян йышҡы ҡулланғандар. Һауыттың төбө алдан уҡ йүкәнән йәки ҡарағайҙан яһалған.

Эшләп сығарылған һауыттар күләме буйынса күп төрлө була.

Соҡоп яһалған әйберҙәр араһында моғайын да иң күркәме - ҡымыҙ һаҡлай торған һауыт – көрәгә. Тышҡы күренешенә килгәндә барыһынан да элек үҙенә йәлеп итеп тора. Төрлө геометрик фигуралар, сәскәләр менән биҙәлгән был һауыт махсус бысаҡтар ярҙамында эшләнә. Мәғлүмәт буйынса бындай һауыттарҙы тик Бөрйән районында, Ғәҙелгәрәй, Әтек, Мәндәғол, Кейекбай ауылдарының оҫталары эшләгән. Бөгөнгө көндә Дәүләт этнография музейындаа һаҡлана.

* 1. **Мискә етештереү.**

Башҡорт оҫталары етештергән һауыт-һабалар араһында ҡороп яһалған һауыттар ҙа мөһим урын тота. Улар яһалышы буйынса күп киҫәктәрҙән торған, йәғни ҡорамалар тип аталған махсус ваҡ таҡталарҙан йыйылып эшләнелә.

Мискә яһау өсөн иң яҡшы материал булып имән ағасы яһалған.

Мискә әйберҙәре етештереү барышы бер нисә өлөштән торған. Тәүҙә ҡорамалар әҙерләнгән. Ҡорамалар ниндәй ағастан эшләнһә, уның төбө лә шул ағастан эшләнелгән. Ҡорамаларҙан мискә йәки көбө ҡорһағын йыйыу һәм уға төп ҡуйыу айырыусы оҫталыҡ һәм таҫыллыҡ талап иткән. Тәүҙә махсус ҡорама йыйғыс алынған һәм уның эске яғына ҡорамаларҙы бер-береһенә еткереп терәп ҡуя барылған. Унан һуң барлыҡҡа килгән күкрәккә муйылдан эшләнелгән ҡоршау кейҙерелегән. Корпусты йыйғандан һуң эске яғын матурларға тотонғандар. Йышҡандан һуң ҡорамаларҙың остар тигеҙләнгән. Ҡорамаларҙың остарынатөп өсөн ырма әҙерләгәндән һуң, ҡоршауҙар бушаҡланып ҡала. Был иһә һөлдәнең диаметрын бер аҙ ҙурайтырға мөмкинлек бирә, шунлыҡтан төп ырмаларға иркен инеп ултыра. Артабан, мискәне йыйыу эшен тамамлау өсөн, ҡоршауҙарҙы күкрәктең тарыраҡ яғынан киңерәк яғына табан һуғып, тығыҙыраҡ итеп тарттырырға кәрәк булған.

**Йомғаҡлау.**

Әлеге ваҡытта башҡорттарҙа ағас әҙерләү, ағас һәм ағас материалдары эшкәртеү яңы үҫеш осорон кисерә. Хәҙер иһә һөнәрселәр ҙә, артелдәр ҙә юҡ. Халыҡ оҫталары йортондағы оҫтаханаларҙа төрлө көнкүреш һәм хужалыҡ әйберҙәрен заказ буйынса эшләү менән шөғөлләнә. Тимер ауылында ла ағастан һырлап семәрҙәр эшләү менән Тимеров Заһир ағай, үҙ оҫтаханаһында ағастан төрлө материалдар етештергән Тимеров Зәйтүн, Камил ағайҙар был эште дауам итә. Ауылыбыҙ балта оҫталары менән дә дан тота: Аллабирҙин Хәсән, Хөсәйен, Баймырҙин Айрат, Йәлил, Әғләм, Хафиз ағайҙар. Ағас эшенең оҫталары араһында йәш быуын кешеләре булыуы бигерәк һөйөндөрә. Ниндәйҙер ваҡыт арауығында бөтөнләй онотола төшкән халыҡ кәсептәре бөгөнгө көндә тергеҙелә. Был хаҡта әленән әле үтеп торған Республика кимәлендәге конкурстар конференциялар, семинарҙар, шулай уҡ йәрминкәләр, һәм һөнәр традициялары халыҡ ижадында һаҡланып ҡалыуын ғына түгел, ә онотолған традицион кәсеп төрҙәрен тулыһынса аяҡҡа баҫтырырға мөмкин икәнлеген күрһәтеп тора.

**Ҡулланылған әҙәбиәт.**

1. М. Муллағолов. Башҡорттарҙың урман кәсебе. Өфө, 2000.
2. [Рәшиҙә Ишембәтова.](http://bashgazet.ru/xfsearch/%D0%A0%D3%99%D1%88%D0%B8%D2%99%D3%99+%D0%98%D0%A8%D0%95%D0%9C%D0%91%D3%98%D0%A2%D0%9E%D0%92%D0%90./) Урман кәсебе.
3. « Таң» гәзите архивынан материалдар алынды.
4. Д. Аллабирҙин. Ауылым тарихы тураһында материалдар.







































